Kluis by Mpuma-Petroport opgeblaasPetroport, Delmas Foto: Google Streetview Die polisie in Mpumalanga is op soek na drie mans wat glo ŉ kluis by die Petroport Steers in Dwarsfontein naby Delmas opgeblaas het. “Die polisie ondersoek ŉ saak van besigheidsroof,” het sers. Gerald Sedibe, woordvoerder van die polisie, gesê. Die drie mans het Woensdagaand glo toegeslaan en die personeellede met vuurwapens aangehou. Hulle het daarna die kluis opgeblaas en die kassiere aangesê om hulle te help om die kluis uit die muur te haal en na hul voertuig te dra. Die groep het met ŉ onbekende hoeveelheid kontant in ŉ wit Toyota Corolla van die toneel gevlug. Niemand is beseer nie en geen skote is gevuur nie.